Buhay kan mga residente sa tubig baha naisalbar kan FB\nRESCUE OPERATIONS. Si Jerold Pena, Chief of Staff ni Diputado Arnie Fuentebella (naka-jacket nin asul) pig-aalalayan isakat sa dump truck an mga menor de edad na saindang pigsasalbar sa hararum na tubig baha sa Brgy. Dolo, San Jose, Camarines Sur. (CONCINA FB)\nSan Jose, Camarines Sur --- Nakasalbar sa peligro an buhay kan labi sa viente (20) residentes kan barangay Dolo sa banwaan na ini kun bako sa pig-post sa Face book kan duwang friends hali pa sa Metro Manila ni Municipal Councilor Audie Concina sagcod nagkaigwa sinda nin cinco minutos na ‘‘chat’’ kun panong makukua an lugar asin pagsapwat sa naghahagad nin tabang sa nagrararum na tubig baha nin huli kan bagyong ‘‘Ulysses’’.\nDai nakaandam an apektadong mga residente sa dai piglalaoman na malangkaw na tubig baha sa tahaw kan forecast kan PAGASA na bako man na gayong makusog an bagyong Ulysses alagad nin huli ta mayo sindang contact number sa LGU San Jose, si partidaryos kan taga brgy. Dolo iyo an nag-contact sa FB ni Consejal Concina nganing ma-rescue an mga residentes na na-aalarma kan nagrararum na tubig baha.\nSa pig-post ni Maricel Payong ‘‘Nanawagan ako sa mga opisyales ng San Jose, kaipuhan mi an rescue huli ta sa naglalangkaw na an tubig baha sa Brgy. Dolo asin mas natatakot na sinda huli kan dai na makabalyo sa Brgy. Kinalasan na aagihan pasiring sa evacuation center ta naglalaog na an makusog na tubig hali sa sapa’’.\nPig-osipon pa kan consejal an pig-post ni Maricel Payong pinag tagged saiya kan duwang friends niya sa FB na sinda Margie Parone Curba kan Cavite asin Jonna Villete kan Parañaque City.\nAn mensaje ni Margie Parone Curba kan Cavite asin Jonna Villete kaipuhan an tabang kan saindang mga partidaryo na madali nang ma trap sa baha.\nNakua an atensyon ko kan sakuyang mabasa an post kan duwang residentes na nasa ibang lugar, sabi pa ni Concina.\nNin huli kan kaipuhan an emerhenciang aksyon sinda Concina, Consejal Bembot Dizon asin Jerold Pena, Chief of Staff ni 4th District Congressman Arnie Fuentebella nagkuang pribadong dump truck nganing ma-rescue tolos an mga nagkukurahaw nin ‘‘saklulo’’.\nAn mga sinapod sa tubig baha kan rescue team gamit an dakulang pesi nag-eedad nin tres anyos, cinco anyos hasta sa veinte anyos.\nAn rescue team ninda Concina, Dizon asin Pena, gabos rupit-rupit an saindang bado katuwang an mga volunteers saro-sarong sinapwat an mga residente nganing ilunad sa truck na mayong trapal.\nDai na nakabugtak nin trapal an importante nakaabot tolos an truck nganing mahakot an mga residente.\nSinda dinara sa residencia ni Pena nganing bulosan nin alang na bado asin digdi na muna pinadagos asin pinakakan nin perang aldaw.\nNagtarabang an sinambit na grupo sa pagtipon kan saindang sadiring mga gubing nganing itao sa mga barasa-basang evacuees.\nNapag-araman na mayong ginibong force evacuation an LGU sa pagtubod na bakong delicado an bagyo na saindang pigbasehan an report kan PAGASA.\nAn grupo man kan Municipal Disaster Risk Reduction Management Office kan LGU San Jose igwa man suhay na ginigibong pag-rescue sa mga kaharongan na paliog na an tubig baha sa Brgy. Buklod.\nIgwa na sindang gamit na baroto nin huli kan hararum na tubig baha.\nSa mga magkasuhay na rescue operation mayo man pig-report na nalamus sa nagrararum na tubig baha. An mga evacuees tinabangan man kan LGU nganing madara sa evacuation center. (DPAureus)


Ano an sinasabi kan Biblia manongod sa pag-inom nin arak? Kasalan para sa sarong Kristyano an mag-inom nin arak?\nAno an sinasabi kan Biblia manongod sa pag-inom nin arak?\nHapot: Ano an sinasabi kan Biblia manongod sa pag-inom nin arak? Kasalan para sa sarong Kristyano an mag-inom nin arak?\nSimbag: Kadakol an sinasabi kan Biblia manongod sa pag-inom nin arak (Levitico 10:9; Mga Bilang 6:3; Deuteronomio 29:6; Mga Hukom 13:4, 7, 14; Mga Talinhaga 20:1; Isaias 5:11, 22; 24:9; 28:7; 29:9; 56:12). Alagad dai pinagbabawalan kan Biblia an sarong Kristyano na mag-inom nin arak, beer, o iba pang mga inomon na igwa nin alkohol. An totoo kaiyan, igwang parte kan Biblia an nagsasabi nin positibong bagay manongod sa arak. Sa libro kan Parahulit 9:7 sinasabi, “asin inoma an saimong arak na may magayagayang puso.” Sa Mga Salmo 104:14-15 sinasabi na an Dios nagtatao nin, “arak na nakakaranga sa puso nin tawo.” Sa Amos 9:14 sinasabi na an a pag-inom nin arak hali sa sadiring daga sinyales kan biyaya nin Dios.” Sa Isaias 55:1, “Madya, bakal kamo, na mayong bayad asin mayong halaga, nin arak saka gatas...”\nAn sinasabi kan Kagurangnan sa mga Kristyano iyo na maglikay na maburat sa arak (Efeso 5:18). Kinokondenar kan Biblia an pagburat asin an epekto kaini (Mga Talinhaga 23:29-35). Sinasabi man sa mga Kristyano na dai magpabaya na maoripon sinda nin anoman na bagay (1 Corinto 6:12; 2 Pedro 2:19). An sobrang pag-inom nin arak nakakaadik. Pinagbabawal man kan Biblia sa mga Kristyano an mag gibo nin mga bagay na makakadaya kan ibang Kristyano o makakadara sa sainda sa pagkakasala (1 Corinto 8:9-13). Si liwanag kan mga prinsipyong ini, dipisil para sa sarong Kristyano an magin para-inom nin arak para sa kamurawayan nin Dios (1 Corinto 10:31).\nGinibo ni Hesus na arak an tubig. Posibleng sa nagkapirang okasyon si Hesus nag-inom nin arak (Juan 2:1-11; Mateo 26:29). Sa panahon kan Bagong Tipan, an tubig bakong malinig arog kan tubig ta ngunyan. Kun bakong huli sa modernong teknolohiya, an tubig pano nin bakterya asin iba-ibang klase nin mikrobyo. Resulta, arak an iniinom kan mga tawo huli ta ini mas malinig asin bakong kontaminado. Sa 1 Timoteo 5:23, sinabi ni Apostol Pablo ki Timoteo na magpondo sa pagpara-inom kan tubig na posibleng nagkakawsa kan pagparakulog kan saiyang tulak, kundi mag-inom nin arak. Sa panahon na ito, an arak bakong arog kan arak ta ngunyan na grabe an salak na alkohol. Sala man na sabihon ta na katas lang ito nin ubas, alagad sala man na sabihon ta na pareho ito kan arak ta ngunyan. Liwat, an Biblia dai nagbabawal sa sarong Kristyano na mag-inom nin arak, beer o anoman na inomon na igwang alkohol. An alkohol dai nin kasalan. An pagburat asin an adiksyon sa arak an dapat na likayan kan sarong Kristyano (Efeso 5:18; 1 Corinto 6:12).\nAn diit na pag-inom nin arak dai nakakaraot sa hawak, dai nakakburat, asin dai nakaka-adik. Minsan an mga doktor nagsasabi na an pag-inom nin diit na arak marhay para sa satuyang salud, lalo na sa puso. An pag-inom nin diit na arak tinutugutan para sa mga Kristyano. An pagburat asin an adiksyon kasalan. Alagad, huli sa mga biblikal na prinsipyo sa pag-inom nin arak asin sa mga epekto kaini, huli sa tentasyon na baka an pag-inom nin diit na arak magin adiksyon, an posibilidad na magin singkugan kan ibang Kristyano, mas marhay na an sarong Kristyano dai mag-inom nin arak.


Suportaran an Soberaniya ni Jehova! — Watchtower ONLINE NA LIBRARYA\nw17 Hunyo p. 27-31\nMAY DERETSO SI JEHOVA NA MAMAHALA\nAN PAMAMAHALA NI JEHOVA AN PINAKAMARAHAY\nMAIMBOD NA SUPORTARAN AN SOBERANIYA NIN DIYOS\nSi Jehova an Soberanong Kagurangnan Niato!\nAn Torrengbantayan Nagpapahayag kan Kahadian ni Jehova—2010\n“Angay ka, Jehova na samuyang Diyos, na mag-ako kan kamurawayan asin kan onra asin kan kapangyarihan, huli ta linalang mo an gabos na bagay.”—KAP. 4:11.\nTaano ta si Jehova an may deretso na magin Soberano kan bilog na uniberso?\nTaano ta an pamamahala ni Jehova an pinakamarahay?\nPaano niyato masusuportaran ngunyan an soberaniya ni Jehova?\n1, 2. Ano an dapat na magin malinaw sa kada saro sa sato? (Hilingon an ritrato sa itaas.)\nAROG kan ipinaliwanag sa nainot na artikulo, pinapaluwas kan Diyablo na bakong maninigo si Jehova na mamahala sa katawuhan huling bakong makatanusan an pamamahala niya asin na mas mapapakarhay an mga tawo kun sinda an mamamahala sa sadiri ninda. Tama daw si Satanas? Ipamugtak ta na kaya kan mga tawo na pamahalaan an sadiri ninda asin na mabubuhay man sinda nin daing sagkod. Mas mapapakarhay daw sinda na bako an Diyos an namamahala sa sainda? Mas magigin maugma ka daw kun biyo kang talingkas sa Diyos asin nabubuhay nin daing katapusan?\n2 Mayong ibang puwedeng sumimbag kan mga hapot na iyan para sa saimo kundi ika sana. Dapat na pag-isipan na marhay iyan kan kada saro sa sato. Paagi kaiyan, magigin mas malinaw na may deretso si Jehova na magin Soberano asin na an pamamahala niya an pinakamarahay. Asin maninigo sana niyatong suportaran iyan nin bilog na puso. Pag-ulayan niyato an makusog na mga dahilan na itinatao kan Bibliya para magtiwala kita na si Jehova sana an may deretso na magin Soberano.\n3. Taano ta si Jehova sana an may deretso na magin Soberano?\n3 Si Jehova sana an may deretsong magin Soberano kan uniberso huling siya an Diyos na makakamhan sa gabos asin an Kaglalang. (1 Cron. 29:11; Gibo 4:24) Sa sarong bisyon sa Kapahayagan 4:11, an 144,000 na kairibang tagapamahala ni Cristo sa langit nagsabi: “Angay ka, Jehova na samuyang Diyos, na mag-ako kan kamurawayan asin kan onra asin kan kapangyarihan, huli ta linalang mo an gabos na bagay, asin huli sa saimong kabutan, sinda nag-eksister asin nalalang.” Iyo, huling si Jehova an naglalang kan gabos na bagay, siya sana an may deretso na pamahalaan an mga tawo pati an espiritung mga linalang.\n4. Taano ta salang paggamit kan libertad na magdesisyon an pagrebelde sa soberaniya nin Diyos?\n4 Mayo nin ano man na bagay na linalang si Satanas. Huli kaiyan, mayo siyang deretsong pamahalaan an uniberso. Nagin pangahas siya asin an inot na mag-agom na tawo kan magrebelde sinda sa soberaniya ni Jehova. (Jer. 10:23) Totoo, bilang mga linalang na may libertad na magdesisyon, puwede nindang pilion na dai magpasakop sa Diyos. Pero nagtatao daw iyan sa sainda nin deretso na magrebelde sa Diyos? Dai. An libertad na magdesisyon nagtatao sa saro nin deretso na gumibo nin mga desisyon pero bako para magrebelde sa Kaglalang asin Paratao nin Buhay. Malinaw na an pagrebelde ki Jehova salang paggamit kan libertad na magdesisyon. Bilang mga tawo, kaipuhan niyato an matanos na pamamahala ni Jehova.\n5. Taano ta makakasigurado kita na makatanusan an mga desisyon nin Diyos?\n5 May saro pang dahilan kun taano ta si Jehova an may deretso na magin Soberano. Mahihiling sa paggamit niya kan saiyang awtoridad an perpektong hustisya. Sinabi niya: ‘Nagdadanay an sakong pagkamuot, saka ginigibo ko an tama asin matanos. Iyan an mga bagay na nawiwilihan ko. Ako si Jehova.’ (Jer. 9:24, BPV*) Dai ni Jehova kaipuhan an ano man na ley na ginibo nin bakong perpektong mga tawo para sa pagdesisyon kun ano an tama. Sa saiya mismo hali an perpekto niyang hustisya, asin basado diyan, nagtao siya nin mga katugunan para sa mga tawo. ‘Katanusan asin hustisya an mga pundasyon kan saiyang trono,’ kaya makakasigurado kita na makatanusan an gabos niyang katugunan, prinsipyo, asin mga desisyon. (Sal. 89:14; 119:128, BPV) Sa kabaliktaran, dai makatao si Satanas nin hustisya sa kinaban sa ibong kan mga sahot niya na bakong makatanusan na tagapamahala si Jehova.\n6. Ano an sarong dahilan kun taano ta si Jehova an may deretsong pamahalaan an kinaban?\n6 An saro pang dahilan kun taano ta si Jehova an may deretso na magin Soberano iyo na igwa siya kan kaaraman asin kadunungan na kaipuhan tanganing pamahalaan an uniberso. Isipon ini, tinawan nin Diyos nin kakayahan an saiyang Aki na magpaumay nin mga hilang na dai kayang bulungon nin mga doktor. (Mat. 4:23, 24; Mar. 5:25-29) Para ki Jehova, bako iyan milagro. Aram niya kun paano nagpupunsiyonar an hawak nin tawo asin kaya niyang hirahayon an ano man na magin depekto kaiyan. Kaya man niyang buhayon liwat an mga gadan asin papunduhon an natural na mga kalamidad.\n7. Taano ta mas nakakalabi nanggad an kadunungan ni Jehova kisa sa kadunungan kan kinaban na pinamamahalaan ni Satanas?\n7 An kinaban na pinamamahalaan ni Satanas naghahanap pa man giraray nin paagi tanganing mapapundo an iriwal sa laog man kan nasyon o sa pag-ultanan nin mga nasyon. Si Jehova sana an may kadunungan tanganing magkaigwa nin katuninungan sa bilog na kinaban. (Isa. 2:3, 4; 54:13) Mantang mas nanunudan niyato an kaaraman asin kadunungan ni Jehova, namamatian ta an arog kan sinabi ni apostol Pablo: “Kadakul nanggad kan mga bendisyon nin Diyos asin hararumon an saiyang kadunungan saka kaaraman! Dai nanggad marurop an saiyang mga desisyon asin dai nanggad masusog an saiyang mga dalan!”—Roma 11:33.\n8. Ano an nakakaparani sa saimo ki Jehova kun mapadapit sa paagi niya nin pamamahala?\n8 Malinaw na pinapatunayan kan Bibliya na may deretso si Jehova na mamahala. Ipinapahiling man kaiyan an dahilan kun taano ta an saiyang pamamahala nakakalabi sa gabos. An saro iyo na namamahala siya na may pagkamuot. Iyo, napaparani kita sa saiya pag iniisip-isip ta an paagi niya nin pamamahala. Siya “mahihirakon asin mapagmalasakit, dai tulos naaanggot asin abunda sa maimbod na pagkamuot asin katotoohan.” (Ex. 34:6, NW) Tinatrato niya an saiyang mga lingkod nin may dignidad asin paggalang. An pagmalasakit niya sa sato urog pa kisa sa pagmalasakit ta sa satong sadiri. Sinasabi kan Diyablo na habong itao ni Jehova an ano man na marahay na bagay para sa saiyang maimbod na mga parasamba, pero bako iyan totoo. Itinao niya ngani an saiyang namumutan na marhay na Aki tanganing magkaigwa kita nin paglaom na mabuhay nin daing sagkod!—Basahon an Salmo 84:11; Roma 8:32.\n9. Paano niyato naaraman na nagmamakulog si Jehova sa lambang indibidwal?\n9 Dai sana si Jehova nagmamakulog sa saiyang banwaan sa pangkagabsan. Interesado man siyang marhay sa lambang indibidwal. Pag-isipan an nangyari kaidtong suanoy na mga panahon. Sa laog nin mga tulong siglo, naggamit si Jehova nin mga hukom tanganing giyahan asin iligtas an nasyon nin Israel laban sa mga nang-aapi sa sainda. Sa masakiton na panahon na iyan, dai nakalampas sa paghiling ni Jehova an bakong Israelitang si Ruth. Dakula an isinakripisyo niya tanganing magin parasamba ni Jehova. Binendisyunan ni Jehova si Ruth nin agom asin sarong aki. Pero bako sana iyan. Pag binuhay na liwat si Ruth, maaaraman niya na an saiyang aki nagin saro sa mga ginikanan kan Mesiyas. Asin isipa kun ano an mamamati niya kun maaraman niyang an istorya kan buhay niya isinurat sa Bibliya, sa sarong libro na ipinangaran sa saiya!—Rut 4:13; Mat. 1:5, 16.\n10. Taano ta bakong sobra kaistrikto an pamamahala ni Jehova?\n10 An pamamahala ni Jehova bakong maringis o sobra kaistrikto. An mga sakop kaiyan nakakamati nin katalingkasan asin kaugmahan. (2 Cor. 3:17) Sinabi ni David dapit ki Jehova: ‘Kamurawayan asin dangog nasa atubangan nin Diyos; kakusugan asin kaugmahan nasa saiyang irukan.’ (1 Cron. 16:7, 27) Kaagid kaiyan, nagsurat an salmistang si Etan: ‘Paladan an banwaan na tataong mag-umaw sa saimo. Magraralakaw sinda, O Jehova, sa liwanag nin saimong lalawgon. Diyan sa saimong ngaran magkakaurugma sinda sa bilog na aldaw; asin sa saimong katanusan papahalangkawon sinda.’—Sal. 89:15, 16.\n11. Paano niyato mapapakusog an satong pagtitiwala na an pamamahala ni Jehova an pinakamarahay?\n11 Kun parati niyatong huhurop-hurupon an karahayan ni Jehova, mapapakusog kaiyan an satong pagtitiwala na an saiyang pamamahala an pinakamarahay. Mamamati niyato an arog kan namati kan salmista: ‘Urog karahay an sarong aldaw diyan sa saimong [mga patyo] kisa sa sangribong aldaw sa luwas kaiyan!’ (Sal. 84:10) Taano ta nasabi niya iyan? Bilang satong mamumuton na Disenyador asin Kaglalang, aram ni Jehova kun ano an kaipuhan ta tanganing magin tunay na maugma, asin bulaos niyang itinatao iyan. Ano man an kahagadan niya sa sato, para iyan sa satong kapakinabangan asin siguradong maresulta iyan sa satong kaugmahan. Totoo iyan dawa pa kun an saiyang mga kahagadan mangangahulugan nin pagsakripisyo sa parte niyato.—Basahon an Isaias 48:17.\n12. Ano an panginot na dahilan kaya sinusuportaran ta an soberaniya ni Jehova?\n12 Ipinapahiling kan Bibliya na pagkatapos kan Sangribong Taon na Paghadi ni Cristo, may mga tawong marebelde sa soberaniya ni Jehova. (Kap. 20:7, 8) Ano an puwedeng mag-impluwensiya sa sainda na gibuhon iyan? An Diyablo, na pinatalingkas sa pagkabilanggo asin desididong dayaon an katawuhan, siguradong mahinguwa tanganing impluwensiyahan an mga tawo na magin makasadiri. Iyan an pirming ginigibo niya. Tibaad purbaran niyang kumbinsiron sinda na may paagi para mabuhay sinda nin daing sagkod dawa dai sinda nagsusunod ki Jehova. Siyempre, bako nanggad iyan totoo. Pero an mas mahalaga: Maniniwala daw kita sa kaputikan na iyan? Kun namumutan niyato si Jehova asin naglilingkod kita sa saiya huli ta kumbinsido kita na marahay siya asin na siya an may deretso na magin Soberano kan uniberso, ikakabaldi nanggad niyato an kaputikan na iyan. Nungka niyatong mamawuton an buhay na dai sakop kan lehitimo asin mamumuton na soberaniya ni Jehova.\n13. Taano ta masasabi niyato na pagpapahiling nin suporta sa soberaniya nin Diyos an pag-arog sa saiya?\n13 Tunay nanggad na angay sana na suportaran niyato nin bilog na puso an soberaniya ni Jehova. Arog kan napag-ulayan niyato, may deretso siyang mamahala, asin an paagi niya nin pamamahala an pinakamarahay. Masusuportaran ta an soberaniya ni Jehova paagi sa pagpapadanay kan satong integridad asin maimbod na paglilingkod sa saiya. Paano pa niyato iyan masusuportaran? Gibuhon niyato an mga bagay-bagay uyon sa pamamaagi ni Jehova. Iyo, kun aarugon niyato si Jehova, maipapahiling ta na pinapahalagahan asin sinusuportaran ta an saiyang paagi nin pamamahala.—Basahon an Efeso 5:1, 2.\n14. Paano maaarog si Jehova kan mga elder asin kan mga payo nin pamilya?\n14 Sa pag-adal niyato sa Bibliya, nanudan niyato na ginagamit ni Jehova an saiyang awtoridad sa mamumuton na paagi. Kauyon kaiyan, an mga payo nin pamilya asin mga elder na nagpapahalagang marhay sa saiyang soberaniya dai dapat na magin sobra kaistrikto, na garo baga may sadiri man sindang sadit na soberaniya. Dapat nindang arugon si Jehova. Hininguwang marhay ni Pablo na arugon an Diyos asin an saiyang Aki. (1 Cor. 11:1) Dai ipinapasupog ni Pablo an iba asin dai man niya sinda pinipirit na gibuhon kun ano an tama. Imbes, nakiulay siya sa sainda. (Roma 12:1; Efe. 4:1; Filem. 8-10) Arog kaiyan si Jehova. Kaya, arog man dapat kaiyan an gabos na nagpapahalaga asin nagsusuportar sa paagi niya nin pamamahala.\n15. Paano pa niyato maipapahiling na pinapahalagahan ta an paagi nin pamamahala ni Jehova?\n15 Ano an dapat na magin pagmansay niyato sa mga tinawan nin Diyos nin awtoridad? Kun magalang kitang makikikooperar sa sainda, maipapahiling niyato na sinusuportaran ta an soberaniya ni Jehova. Dawa kun dai niyato lubos na nasasabutan an sarong desisyon o dai kita uyon diyan, nagpapasakop pa man giraray kita sa teokratikong areglo. Lain na marhay iyan sa ginigibo kan mga tawo sa kinaban, pero iyan an paagi nin pamumuhay sa irarom kan pamamahala ni Jehova. (Efe. 5:22, 23; 6:1-3; Heb. 13:17) Kun gigibuhon ta iyan, makikinabang kita huling gusto nin Diyos an pinakamarahay para sa sato.\n16. Paano naggigibo nin personal na mga desisyon an mga nagsusuportar sa soberaniya nin Diyos?\n16 Maipapahiling man niyato na sinusuportaran ta an soberaniya nin Diyos paagi sa satong personal na mga desisyon. Dai nagtatao si Jehova nin espesipikong susundon para sa lambang sitwasyon. Imbes, ginigiyahan niya kita paagi sa pagsabi sa sato kan saiyang kaisipan. Halimbawa, dai siya nagtatao nin detalyadong susundon dapit sa pagbado kan mga Kristiyano. Pero, sinasabi niya na buot niya na pilion niyato an mga istilo nin pagbado asin pagpakarhay sa sadiri na mabini asin angay para sa mga ministrong Kristiyano. (1 Tim. 2:9, 10) Habo man niyang makapasingkog kita sa iba huli sa satong mga desisyon. (1 Cor. 10:31-33) Kun an satong mga desisyon ibinabasar niyato panginot na sa kaisipan ni Jehova, bako sanang sa kun ano an gusto niyato, maipapahiling ta na pinapahalagahan niyato asin sinusuportaran an paagi niya nin pamamahala.\nSuportaran an soberaniya nin Diyos sa pagdedesisyon o sa mga aktibidad nin pamilya (Hilingon an parapo 16-18)\n17, 18. Ano an pirang paagi na maipapahiling kan mga mag-agom na sinusuportaran ninda an soberaniya ni Jehova?\n17 Pag-isipan an sarong paagi na masusuportaran kan mag-agom na mga Kristiyano an mga pamamaagi ni Jehova asin sa siring masuportaran an saiyang soberaniya. Paano kun dai nagin magayon an pag-ibanan nindong mag-agom? Paano kun garo nakakadisganar pa ngani iyan? Hurop-hurupon an nagin pagtratar ni Jehova sa Israel. Inapod niya an saiyang sadiri bilang an agom kan suanoy na nasyon na iyan. (Isa. 54:5; 62:4) Kaso dai nanggad nagin marahay na “agom” an Israel. Pero dai tulos nagsuko si Jehova. Pauruutro siyang nagpahiling nin pagkahirak sa nasyon asin nin kaimbudan sa tipan niya sa sainda. (Basahon an Salmo 106:43-45.) Bako daw na napaparani kita ki Jehova huli sa maimbod na pagkamuot niyang iyan?\n18 Kaya, hihinguwahon kan mga mag-agom na nagpapahalaga sa mga pamamaagi ni Jehova na arugon siya. Magkaproblema man an saindang relasyon, dai sinda mahanap nin bakong suno sa Kasuratan na dahilan tanganing tapuson iyan. Aram ninda na pinagsaro sinda ni Jehova asin na gusto niyang ‘magdanay’ sindang magkaibanan. An solamenteng suno sa Kasuratan na dahilan nin pagdiborsiyo na nagtutugot sa saro na mag-agom giraray iyo an seksuwal na imoralidad. (Mat. 19:5, 6, 9) Kun gigibuhon ninda an saindang pinakamakakaya para magin mapanggana an saindang pag-ibanan, ipinapahiling ninda na sinusuportaran ninda an matanos na paagi nin pamamahala ni Jehova.\n19. Kun makagibo kita nin sala, ano an dapat niyatong gibuhon?\n19 Huling bako kitang perpekto, makakagibo kita kun minsan nin mga bagay na makakapamundo ki Jehova. Aram niya ini asin mamumuton siyang nagtao nin probisyon para sa sato paagi sa pantubos ni Cristo. Kaya, kun makagibo kita nin sala, dapat kitang maghagad nin tawad ki Jehova. (1 Juan 2:1, 2) Imbes na pagparabasulon an satong sadiri, dapat niyatong hinguwahon na dai na utruhon an satong sala. Kun magdadanay kitang harani ki Jehova, papatawadon niya kita asin tatabangan niya kitang makabangon saka mapangganang maatubang an kaagid na mga sitwasyon sa maabot.—Sal. 103:3.\n20. Taano ta dapat na niyatong suportaran ngunyan an soberaniya ni Jehova?\n20 Sa bagong kinaban, an gabos mapasakop sa soberaniya ni Jehova asin makakanuod kan saiyang matanos na mga pamamaagi. (Isa. 11:9) Pero ngunyan pa sana, dakul na kitang nanunudan sa saiya. Asin madali nang maresolberan an isyu dapit sa soberaniya. Ngunyan na an panahon na suportaran an soberaniya nin Diyos paagi sa satong kaimbudan, paglilingkod, asin maigot na paghihinguwang arugon siya sa gabos niyatong ginigibo.


Home / Camarines Sur / Caramoan / News / Politics / Ex-mayor, ex-vice mayor kan Camarines Sur, akusado sa Sandiganbayan\nEx-mayor, ex-vice mayor kan Camarines Sur, akusado sa Sandiganbayan\nBicol Standard Newspaper Wednesday, October 11, 2017 Camarines Sur, Caramoan, News, Politics\nConstantino "Onyo" Cordial\nMANILA 10/11/17/ BICOL STANDARD)- Si Constantino “Onyo” Cordial, Jr., dating alkalde kan Caramoan, Camarines Sur nag-aatubang nin dagdag pang kaso criminal sa pagpalsipicar nin duwang resolusyon kan Sangguniang Bayan na gustong haleon an environmental task force sa banwaan na ini.\nAn kasong Falsification of Public Documents na kinakastigo sa lindong kan Article 171 kan Revised Penal Code an isinangat na sa Sandiganbayan.\nKabale sa mga akusado sa kasong ini iyo si dating Vice Mayor Irene Breis asin an dating Secretaryo kan Sangguniang Bayan na si Danilo Belleza.\nSegun sa informasyon, ipigsunad na kan Ombudsman sa Sandiganbayan an kasong ini kan Oktubre 3.\nSabi sa kaso, pigpalsipicar kan mga akusado an Resolution No. 48, Series of 2014 asin Resolution No. 48-A.\nHinahagad sa mga pigpalsipikar na resolusyon kan Sangguniang Bayan kan Caramoan ki dating Presidente Benigno Aquino III asin ki dating Interior and Local Government Secretary Mar Roxas na mag sugo na haleon tulos an Task Force Sagip Kalikasan sa banwaan kan Caramoan, Camarines Sur.\nMientrastanto, sinabi ni Ismaela Boco, na iyo an graft investigation and prosecution officer na gustong paluwason ninda Cordial, Breis asin Belleza na an duwang resolution inaprobaran kan gabos na miembros kan Sangguniang Bayan.\nAlagad, an katotohanan, tulo sa mga consejal an ausente durante kan deliberasyon asin sa borotohan kan Marso 24, 2014.\nIdinagdag pa kan Ombudsman na an mga respondents gustong paluwason na an mga consejal kan banwaan na iyo sinda Eduardo Bonita, Lydia Obias asin Francis Benemerito nagparticipar sa deliberasyon asin botorohan kan resolusyon, na dai man talaga.\nSi Bonita asin Obias asin saro pang consejal, si Romeo Marto, an nakatalaan na magtestigo contra ki Cordial.\nAn Ombudsman nagrecommendar sa Sandiganbayan na si an mga akusado magbugtak nin fianzang kantidad P48,000.00 kada saro.\nSi Onyo Cordial iyo an agom ni Marilyn Cordial, an presenteng alkalde kan Caramoan.\nEx-mayor, ex-vice mayor kan Camarines Sur, akusado sa Sandiganbayan Reviewed by Bicol Standard Newspaper on Wednesday, October 11, 2017 Rating: 5


An Ministeryo ni Jesus sa Perea | Buhay ni Jesus\nAN PAGHIHINGUWA NA MAKALAOG SA HAYAKPIT NA PINTUAN\nSA JERUSALEM DAPAT MAGADAN SI JESUS\nPadagos si Jesus sa pagtukdo asin pagpaumay nin mga tawo sa Judea asin sa Jerusalem. Dangan nagbalyo siya sa Salog nin Jordan para magtukdo sa mga siyudad sa distrito nin Perea. Pero dai mahahaloy, mabalik siya sa Jerusalem.\nKan nasa Perea si Jesus, may lalaking naghapot sa saiya: “Kagurangnan, dikit sana an makakaligtas?” Puwedeng may aram an tawong ini dapit sa pinagdederebatehan kan mga lider nin relihiyon dapit sa kun baga dakul o dikit sana an makakaligtas. Imbes na simbagon an hapot na iyan, an idinuon ni Jesus iyo na kun ano an dapat gibuhon para makaligtas. “Maghinguwa nanggad kamo nin maigot na makalaog sa hayakpit na pintuan,” an sabi niya. Iyo, nangangaipo ini nin pakikipaglaban. Taano man? Nagpaliwanag siya: “Sinasabi ko sa saindo, dakul an mapurbar na makalaog pero dai ninda magigibo.”—Lucas 13:23, 24.\nPara ipahiling na kaipuhan an maigot na paghihinguwa, si Jesus nagsabi: “Pag buminuhat an kagharong asin baratan niya an pinto, matirindog kamo sa luwas na nagtutuktok sa pinto, na sinasabi, ‘Kagurangnan, bukasi kami.’ . . . Alagad sasabihon niya sa saindo, ‘Dai ko aram kun mga taga sain kamo. Rumayo kamo sa sako, kamo gabos na mga paragibo nin karatan!’”—Lucas 13:25-27.\nArog kaini an mangyayari sa tawong minaabot nin huri—na minalataw na kun nuarin sana pasil sa saiya—asin naabutan niyang sarado na saka nakabarat na an pinto. Dapat kutana amay siyang nag-abot, dawa pa dipisil. Arog man kaiyan an kamugtakan kan dakul na nakinabang kutana sa pagtutukdo ni Jesus miyentras na yaon siya. Dai ninda inaprobetsaran an pagkakataon na inuton sa buhay ninda an tunay na pagsamba. An kadaklan sa mga tawong pinagsuguan ki Jesus dai inako an paagi nin kaligtasan na hali sa Diyos. Sinabi ni Jesus na sinda ‘matarangis asin maragot an mga ngipon’ pag sinda iinapon sa luwas. Pero may mga tawo “hali sa sirangan asin sulnupan saka hali sa norte asin timog,” iyo, hali sa gabos na nasyon, na “maturukaw tanganing magkakan sa lamesa sa Kahadian nin Diyos.”—Lucas 13:28, 29.\nNagpaliwanag si Jesus: “Igwa nin mga nahuhuri [arog kan bakong mga Judio asin inaaping mga Judio] na maiinot, asin igwa nin mga naiinot [an mga lider nin relihiyon na ipinag-oorgulyo an pagigin gikan ninda ki Abraham] na mahuhuri.” (Lucas 13:30) Dahil bakong mapagpasalamat, sinda “mahuhuri,” an buot sabihon, dai na talaga sinda makakaduman sa Kahadian nin Diyos.\nMay mga Fariseo na nag-abot asin inimpormaran siya: “Humali ka asin rumayo ka digdi, ta gusto kang gadanon ni Herodes [Antipas].” Posibleng si Hading Herodes mismo an nagpuon kan huringhuding na ini para maghali si Jesus sa lugar na iyan. Tibaad nahahadit si Herodes na masangkot giraray sa paggadan sa saro pang propeta, arog kan nangyari kaidto ki Juan Bautista. Alagad nagsabi si Jesus sa mga Fariseo: “Sabihon nindo sa tusong sora na iyan, ‘Mapalayas ako nin mga demonyo asin mapaumay nin mga tawo ngunyan na aldaw saka sa aga, asin sa ikatulong aldaw matatapos an gibo ko.’” (Lucas 13:31, 32) Inapod ni Jesus si Herodes na “tusong sora” huling minalataw na arog kaiyan si Herodes. Minsan siring, si Jesus dai puwedeng kontrulon o apurahon ni Herodes o nin siisay man. Ipagpapadagos niya an gibuhon na itinao sa saiya kan saiyang Ama uyon sa iskedyul nin Diyos, bako sa iskedyul nin tawo.\nIpinagpadagos ni Jesus an pagbaklay pa-Jerusalem huling, arog kan sabi niya, “dai puwede na an sarong propeta gagadanon sa luwas kan Jerusalem.” (Lucas 13:33) Mayong hula sa Bibliya na nagsasabi na sa siyudad na iyan dapat magadan an Mesiyas, kaya taano ta sinabi ni Jesus na duman siya gagadanon? Huling an Jerusalem iyo an kabiserang siyudad, kun sain yaon an Sanhedrin, an korte suprema na may 71 miyembro asin kun sain binibista an mga inakusaran nin pagigin palsong propeta. Saro pa, duman idinudulot an mga atang na hayop. Kaya aram ni Jesus na dai siya puwedeng gadanon sa ibang lugar.\n“Jerusalem, Jerusalem, an paragadan kan mga propeta asin paragapo kan mga isinusugo sa saiya!” an panambitan ni Jesus, “pauruutro ko nanggad na minawot na tiripunon an saimong mga aki kun paanong tinitipon nin sarong gunakan an saiyang mga siwo sa irarom kan mga pakpak kaiyan! Pero habo nindo. Uya! Papabayaan an harong nindo.” (Lucas 13:34, 35) Isinisikwal kan nasyon an Aki nin Diyos kaya dapat nanggad nindang atubangon an kaaabtan kaiyan!\nBago si Jesus makaabot sa Jerusalem, sarong namamayo kan mga Fariseo an nag-imbitar sa saiya na magkakan sa harong kaini sa aldaw nin Sabbath. Nakamasid na marhay an mga bisita kun ano an gigibuhon ni Jesus sa sarong lalaki na hubag an hawak dahil sa hilang (pagkatipon nin dakul na likido sa hawak, na sa parati sa mga tabay asin bitis). Hinapot ni Jesus an mga Fariseo asin an mga eksperto sa Katugunan: “Suno daw sa Katugunan na magpaumay pag Sabbath o bako?”—Lucas 14:3.\nMayo nin naggirong. Pinaumayan ni Jesus an lalaki dangan hinapot niya sinda: “Siisay sa saindo, kun mahulog sa bubon an saiyang aki o toro, an dai tulos ini hahawason sa aldaw nin Sabbath?” (Lucas 14:5) Sa giraray dai sinda nakasimbag sa makatanusan na rason ni Jesus.\nAno an sinabi ni Jesus na kaipuhan para magkamit nin kaligtasan, asin taano ta dakul an dai magkakamit kaiyan?\nSiisay an mga “nahuhuri” na “maiinot,” asin an mga “naiinot” na “mahuhuri”?\nAno an posibleng ikinakahadit ni Hading Herodes?\nTaano ta ipinarisa ni Jesus na sa Jerusalem siya gagadanon?\nSi Jesus Nagtokdo Manongod sa Kahadean nin Dios\nAno an pinakatema kan paghuhulit ni Jesus? Paano niya ipinaheling na an saiyang pamamahala magigin basado sa pagkamoot asin hustisya?\nI-share I-share An Ministeryo ni Jesus sa Perea


SA CONGRESO: Bicol bloc maggibo nin resolucion vs bus ban\nItutulod kan sarong lehislador sa Camarines Sur na magkasararo sindang mga miembros kan Bicol bloc sa Camara-Baja nganing maggibo nin resolucion na pusog nindang pigcocontra an plano kan Metro Manila Development Authority (MMDA) na ibawal an provincial buses na maglaog sa EDSA envez magbalyo kan saindang bababaan sa transport terminal sa Santa Rosa, Laguna.\nSi Congresista Gabriel H. Bordado Jr. kan tercer distrito kan Camarines Sur nagpahayag na mantang pigpunan na ini ni Congresista Joey Salceda kan Albay dapat magkasararo sinda nganing magpaluwas nin opisyal na panindugan contra sa plano kan MMDA.\n‘’Unfair man po ini, unfair man na marhay mababa sa Sta. Rosa, Laguna harayuon maabot pang cuarenta (40) kilometros an distancia asin ini pasakit sa mga pasajeros haling Bikol maging sa Visayas orog na kun kadakul-dakol na bagaje pasiring sa Manila’’, sabi pa.\nSa paagi kan resolucion kan Bicol bloc, digdi maheheling an panindugan kan mga Bikolano nganing ipaheling an pusog na panindugan contra sa plano kan MMDA.\nNagtutubod si Bordado sa tuyaw kan publiko asin editorial kan ibang mga diaryo na bako man buses an nakakakrear kan trafico sa EDSA alagad an mga pribadong vehiculos.\nDapat bawion ini kan MMDA huli ta malinaw na anti-poor, segun pa sa congresista kan tercer distrito kan Camarines Sur.\nSinda Congresista Fernando Gonzales kan tercer distrito kan Albay, Ako Bicol Rep. Alfredo Garbin asin Congresista Salceda enot nang nagpahayag na dapat ibasura na kan MMDA an pagbawal na maglaog an provincial buses sa rutang EDSA.\nPinahayag pa ni Bordado na saiya nang pinaabot an isyung ini ki Catanduanes Rep. Cesar Sarmiento, pamayo kan House Committee on Transportation huli ta rinibong pasajeros aroaldaw an apektado asin grabe an planong ini kan MMDA na bakong makatawo.\nNapag-araman an komite nagpasar na nin resolucion na hinuhurot sa MMDA na igilid muna an implementasyon sagcod na dai pa sinda nagpapaapod nin committee hearing sa controbersyal na isyu.\nSa pinaluwas na estatistiko kan Department of Transportation, igwang maabot sa 2.8 milyon na mga vehiculo sa National Capital Region kumpara sa provincial buses na nag-aabot sana sa cuatro mil, huli kaini dai sinda tubod provincial buses iyo an nakakakrear kan problema sa trafico.


Intel Div kan NCPO naghihirinib sa mga hiro-hiro kan evacuees\nAbot na sa Ciudad nin Naga an nagdudurolag na residentes gikan sa nagkaperang mga barangay sa Ciudad nin Marawi huli kan dai matapos-tapos na giyera digdi, alagad an Intelligence Division kan Naga City Police Office (NCPO) naghihirinib kan saindang mga hiro-hiro para sa seguridad kan ciudad.\nPuon kan Hunyo uno, siyam na aldaw kan magputok an giyera kan Mayo 23 hasta kan nagtalikod na semana padagos an pag-arabotan kan mga evacuees na igwa nang kagabsan na 12 familia asin 66 na mga persona mantang piglalaoman na madugang pa ini sa mga masunod na semana.\nMayoria sa sainda yaon sa Barangay Lerma asin dikit sana an nakidagos sa Muslim Community sa Brgy. Concepcion Pequena.\nSi SPO2 Tobias Bongon, opisyal na parataram kan NCPO nagpahayag na an saindang Intelligence Division iyo an nagkua kan mga pangaran kan evacuees asin nag-investigar nganing maseguro na mayong puedeng dudahan na envuelto sa misyon kan ISIS.\nEntero sindang pigserne kun saen naghahaling mga barangay, kun anong mga trabajo, siisay an mga partidariyos sa Muslim Community, an saindang mga familia asin kun panong nakadalagan sa Ciudad nin Naga, sabi pa kan NCPO.\nLihitimo sindang evacuees na mayong halong envuelto sa giyera sa Ciudad nin Marawi na hale sa mga barangay kan Ambolong, East Caloocan, Libod, Madaya asin Lodig.\nKadakle sa sainda mga saradit na negociante kan maghale sa Marawi na planong ipadagos digdi para sa pagbuhay kan saindang familia na mawot nang magtenir sa Naga.\nSi mga estudiantes nagpadagos kan saindang pag-escuela sa Camarines Sur National High School asin Tinago National High School na tinugotan kan DepEd nganing magpadagos kan saindang pag-adal.\nAn comunidad nin mga Muslim sa Ciudad nin Naga kinokondenar an padagos na paghasok nin kariribokan kan Maute group na apektado na an pagbuhay kan saindang mga tugang na Muslim sa Marawi asin mayo nang babalikan na estaran. (dpa)


MOSIAH TSAPTER 16\nAn Diyos iyo an nagtubos sa mga tawo gikan sa saindang pagkawara asin pagkahulog na kamugtakan --- Sinda na mga makamundo siring man giraray na garo man sanang mayong pagtubos --- Si Cristo iyo an naghimo na mangyari an sarong pagkabuhay-liwat hanggan sa daeng katapusan na buhay o sa mayong katapusan na kapahamakan.\nAsin ngonian, ini nangyaring naglipas na pagkatapos na si Abinadi nakapagtaram na kaining mga tataramon saiyang ibiningat an saiyang kamot asin nagsabi: An panahon mag-aabot noarin na an gabos makakahiling sa kaligtasan nin Kagurangnan; noarin na an lambang nasyon, lahi, dila, asin mga katawohan makakahiling mata sa mata asin magkukumpisal sa atubangan nin Diyos na an saiyang mga paghuhukom husto sana.\n2 Asin masunod na an mga mararaot itatapok paluwas, asin sinda mangyayaring mag-aalulong, asin maghihibi, asin magkukurahaw, asin magraragot an saindang mga ngipon; asin ini nin huli ta sinda habong magdangog sa boses nin Kagurangnan; kun kaya an Kagurangnan dae sainda magtutubos.\n3 Nin huli ta sinda makamundo asin maka-diyablo, asin an diyablo igwa nin kapangyarihan na mangingibabaw sainda; iyo, maski ngani na an pinakagurang na halas na iyo an nagdaya sa satuyang enot na magurang, na iyo kaidto an nagkausa kan saindang pagkahulog; na iyo kaidto an nagkausa sa bilog na sangkatauhan na magin makamundo, makalaman, maka-diyablo, na nakakaaram nin maraot gikan sa marhay, nagpadara kan saindang mga sadire sa diyablo.\n4 Kaya an bilog na sangkatauhan nagkawarara; asin hilnga, sinda kuta na yaon sa daeng katapusan na pagkawarara kun bako na an Diyos an nagtubos kan saiyang mga katawohan gikan sa saindang pagkawara asin pagkahulog na kamugtakan.\n5 Pero giromdoma baya na siya na padagos na yaon sa saiyang sadireng makamundong natura, asin nagpasiring sa mga dalan nin kasalanan asin pagrerebelde kontra sa Diyos, magigin siring man giraray na yaon sa saiyang pagkahulog na kamugtakan asin an diyablo igwa nin bilog na kapangyarihan na mangingibabaw saiya. Kun kaya siya magin arog sa mayo man sanang pagtubos na ginibo, bilang sarong kalaban nin Diyos; asin man an diyablo sarong kalaban sa Diyos.\n6 Asin ngonian kan si Cristo dae nagdigde sa mundo, magtataram nin mga bagay na mag-aabot bilang arog sainda na nag-abot na, mayo man kuta na nin pagtutubos.\n7 Asin kun si Cristo dae nabuhay-liwat gikan sa mga gadan, o iyo an nagbaak kan mga gapos nin kagadanan na tanganing an mga lubungan magin mayo nin kapangganahan, asin na an kagadanan magin mayo nin tibo, mayo kuta na ning pagkabuhay-liwat.\n8 Alagad igwa nin pagkabuhay-liwat, kun kaya an lubungan mayong kapangganahan, asin an tibo nin kagadanan pinaghalon na ki Cristo.\n9 Siya iyo an liwanag asin an buhay kan mundo; iyo, sarong liwanag na mayong katapusan, na dae nanggad magin madiklomon; iyo, asin man an sarong buhay na mayong katapusan, na tanganing dae na magkaigwang gayo nin kagadanan.\n10 Maski na ngani ining mortal puwedeng pagbabadoan nin immortalidad, asin ining kalapaan puwedeng pagbabadoan nin daeng kalapaan, asin puwedeng pagdadarahon na magtindog sa atubangan nin hukuman nin Diyos, na tanganing iyo an paghuhusgaran niya na uyon sa saindang mga nakaginibohan kumbaga sinda nagin marhay o kumbaga sinda nagin maraot ---\n11 Kun sinda nanggad nagin marhay, pasiring sa pagkabuhay-liwat sa daeng katapusan na buhay asin kaogmahan; asin kun sinda nagin maraot, pasiring sa pagkabuhay-liwat sa daeng katapusan na kapahamakan, bilang ipinatunod pasiring sa diyablo, na iyo an nagpdara sainda, na iyo ngani an kapahamakan ---\n12 Habang napasunod uyon sa saindaing sadireng makamundong mga kagustuhan asin mga kamawotan; habang dae nanggad nangapudan sa Kagurangnan habang an mga kamot nin pagkaherak ipinagbingat para sainda; nin huli ta an mga kamot nin pagkaherak nakabingat para sainda, asin sinda naghabo nanggad; sinda na pinatanidan kan saindang mga kadaendatahan alagad sinda dae nanggad naghale gikan sa mga ini; asin sinda sinugo na magsolsol alagad sinda habong magsolsol.\n13 Asin ngonian, bako daw na kamo mangungubog-kubog asin magsosolsol kan saindong mga kasalanan, asin maggiromdom na sa saiya sana asin sa paagi sana ni Cristo kamo puwedeng magin ligtas?\n14 Kun kaya, kun kamo nagtutukdo nin ley ni Moises, nagtutukdo man na iyo ini an sarong anino kan mga bagay na maabot pa sana ---\n15 Tukdoi sinda na an pagtutubos minaabot sa paagi ni Cristo an Kagurangnan, na iyo nganing gayo an Daeng Kasagkoran na Ama. Amen.\n# posted by Unknown @ 5/21/2005 09:17:00 AM


Isinaysay ni Soledad Castillo\nNagkapirang beses sa buhay ko na puede kutanang pinangibabawan ako nin kapungawan—alagad dai iyan nangyari. Kan 34 anyos na ako, nagadan an sakong namomotan na agom. Pakalihis nin anom na taon, nagadan an sakong ama. Walong bulan pagkagadan kan sakong ama, naaraman ko na an sakong solong aking lalaki igwa nin helang na dai nabobolong.\nSOLEDAD an ngaran ko, na nangangahulogan na “Kapungawan.” Pero, minsan ngani garo baga dai linalaoman, nungka akong nakamate na biyo akong nagsosolo. Kan mapaatubang ako sa mga trahedya, nagtutubod ako na yaon si Jehova Dios, na ‘nagkakapot sa sakong kamot asin nagtatabang sa sako kaya dai ako natakot.’ (Isaias 41:13) Togoti akong ipaliwanag kun paano ko natagalan an mga trahedya sa buhay ko asin kun paano ako nagin mas dayupot ki Jehova huli kaiyan.\nSarong Maogmang Buhay na Dikit Sana an Problema\nNamundag ako sa Barcelona, España, kan Mayo 3, 1961, an solong aki kan sakong mga magurang na si Jose asin Soledad. Kan nuebe anyos na ako, nanodan kan sakong ina an katotoohan sa Tataramon nin Dios. Naghanap sia nin simbag sa mga hapot nia na konektado sa relihion alagad dai sia napanigoan kan saiyang iglesia. Sarong aldaw, duwa sa Mga Saksi ni Jehova an nagdalaw sa saiya sa harong asin sinimbag ninda basado sa Kasuratan an gabos niang hapot. Entusiastiko niang inako an sarong pag-adal sa Biblia.\nSa laog nin halipot sanang panahon, nagin bautisadong Saksi ni Jehova an sakong ina, asin pakalihis nin pira sanang taon, sinundan kan sakong ama an halimbawa kan sakong ina. Dai nahaloy narisa ni Eliana, na iyo an nagkokondukta nin pag-adal sa Biblia sa sakong ina, na interesado akong marhay sa Tataramon nin Dios. Minsan ngani ako aki pa kaidto, isinuherir ni Eliana na adalan nia man ako sa Biblia. Sa tabang nia asin sa pagdagka kan sakong ina, nabautismohan ako sa edad na 13.\nKan tinedyer pa ako, parate akong minadolok ki Jehova sa pamibi—lalo na kun may gigibohon akong mga desisyon. An totoo, medyo dikit sana an problema ko kan ako hoben pa. Sa kongregasyon, dakol akong amiga asin amigo, asin dayupot an relasyon ko sa sakong mga magurang. Kan 1982, nagpakasal ako ki Felipe, sarong Saksi na may espirituwal na mga pasohan na kapareho ko.\nPagpadakula sa Samong Aki na Mamoot ki Jehova\nPakalihis nin limang taon, ipinangaki ko an sarong guapong omboy na nginaranan ming Saul. Ogmahon kami ni Felipe na magkaigwa nin aki. Naglalaom kami na madakula si Saul na marahay an salud, may pagkatimbang asin pagkamoot sa Dios. Dakol na panahon an ginamit mi ni Felipe na kaibaiba si Saul, na kinakaolay sia manongod ki Jehova, iribang nagkakakan, ipinapasyar sia sa parke, asin nakikikawat sa saiya. Gustohon ni Saul na umiba ki Felipe sa pagsabi sa iba nin mga katotoohan sa Biblia, asin tinabangan sia ni Felipe na makikabtang sa ministeryo sa amay pang edad, na tinotokdoan siang magtimbre sa mga pinto saka magtao nin mga pulyeto sa mga tawo.\nMarahay an nagin reaksion ni Saul sa samong pagkamoot asin pagsasanay. Sa edad na sais anyos, regular na siang naghuhulit kaiba mi. Gustohon niang maghinanyog sa mga estorya sa Biblia, asin inaantisipar nia an samong pampamilyang pag-adal sa Biblia. Dai nahaloy pakapoon niang mag-eskuela, nagpoon siang gumibo nin saradit na desisyon basado sa saiyang kaaraman sa Biblia.\nMinsan siring, kan siete anyos na si Saul, bigla asin risang marhay na nagbago an samong buhay pampamilya. Nagkaigwa si Felipe nin impeksion sa saiyang pulmon huli sa virus. Sa laog nin 11 bulan, linabanan nia an helang na iyan, na dai makatrabaho asin parateng nasa higdaan na sana. Sa edad na 36, nagadan an sakong agom.\nNaghihibi pa man giraray ako kun nagigirumdoman ko an masakit na taon na iyan. Pinagmamasdan ko kaidto an sakong agom na luway-luway na nadadaog kan virus, asin mayo na ako kaidtong magibo. Sa gabos na panahon na iyan, nagmaigot akong padagos na parigonon an boot ni Felipe, minsan ngani sa pagmate ko, nagkararaot na an sako mismong mga linalaoman asin plano. Binabasahan ko sia nin sono sa Kasuratan na mga artikulo, asin napapakosog kami kaini kun dai kami nakakaatender sa Kristianong mga pagtiripon. Kan magadan sia, namatean ko na may dakulaon nang kulang sa buhay ko.\nPero, sinuportaran ako ni Jehova. Dayaday akong nakiolay sa saiya na logod itao sa sako an saiyang espiritu. Pinasalamatan ko sia sa maogmang mga taon na nagkaibanan kami ni Felipe asin sa paglaom na maheling giraray si Felipe sa pagkabuhay liwat. Nakiolay ako sa Dios na logod tabangan akong magin maogma paagi sa paggirumdom sa pag-ibanan ming mag-agom asin tawan ako nin kadonongan tanganing mapadakula an samong aki bilang tunay na Kristiano. Sa ibong kan grabeng kapungawan, naranga ako.\nDakol an ikinatabang sa sako kan sakong mga magurang saka kakongregasyon. Pero, kaipuhan na ako an magkondukta ki Saul nin pag-adal sa Biblia asin magtokdo sa saiya kun paano paglilingkodan si Jehova. Sarong dating among an nag-alok sa sako nin magayon na trabahong pang-opisina, alagad an pinili kong trabaho iyo an paglinig tanganing mas dakol na panahon kong makaibanan si Saul asin tanganing yaon ako pagretira nia sa klase.\nIdinoon sa sako nin sarong teksto an kahalagahan nin espirituwal na pagpatuod ki Saul: “Patuodon mo an aki oyon sa dalan para sa saiya; minsan kun sia maggurang dai sia masuhay dian.” (Talinhaga 22:6) An tekstong ini nagtao sa sako nin paglaom na kun gigibohon ko an pinakamakakaya ko tanganing itokdo ki Saul an espirituwal na mga pamantayan, bebendisyonan ni Jehova an sakong mga paghihingoa. Totoo, kinaipuhan kong magsakripisyo sa pinansial, alagad kaipuhan kong magtao nin panahon tanganing makaibanan an sakong aki, asin para sa sako, mas mahalaga nanggad ini kisa sa ano man na materyal na pakinabang.\nKan 14 anyos na si Saul, nagadan an sakong ama. Lalo pang nalunosan si Saul, huli ta an kagadanan kan saiyang lolo nagpagirumdom sa saiya kan grabeng kapungawan nia kan magadan an saiya mismong ama. An sakong ama nagtao man nin marahay na halimbawa nin pagkamoot ki Jehova. Pakatapos kan pangyayaring ini, nagkongklusyon si Saul na sia na sana an “lalaki” sa pamilya, kaya kaipuhan na niang asikasohon an saiyang ina asin lola.\nPaglaban sa Leukemia\nWalong bulan pagkagadan kan sakong ama, sinabihan ako kan doktor kan samong pamilya na darahon si Saul sa lokal na ospital, huling sia nakakamate nin labi-labing kapagalan. Pakatapos nin sunod-sunod na pag-eksamin, sinabihan ako kan mga doktor na si Saul may leukemia. *\nDurante kan suminunod na duwa may kabangang taon, laog-luwas si Saul sa ospital mantang pinagmamaigotan niang labanan an kanser asin tioson an chemotherapy na ginamit kan mga doktor sa paghihingoa nindang labanan iyan. An enot na serye nin pagbolong sa laog nin anom na bulan nagbunga nin temporaryong pagrahay na luminawig nin mga 18 bulan. Alagad buminalik an kanser, asin tinawan si Saul nin saro pang mas halipot na pagbolong paagi sa chemotherapy na nagpaluyang gayo sa saiya. Nakontrol an kanser sa halipot sanang panahon, asin dai na kaya ni Saul an ikatolong serye nin chemotherapy. Si Saul nagdusay na kan saiyang buhay sa Dios asin nagsabing gusto na niang magpabautismo bilang saro sa Mga Saksi ni Jehova, alagad nagadan sia kan sia mag-17 anyos pa sana.\nParateng irinerekomendar kan mga doktor an pag-ineksion nin dugo tanganing kontrahon an grabeng epekto nin chemotherapy. Siempre, an helang dai kayang bolongon nin pag-ineksion nin dugo. Kan enot na madiskobre kan mga doktor an leukemia na iyan, parehong kinaipuhan mi ni Saul na linawon na dai kami maako kan pagbolong na ini, huling gusto ming kuyogon an ley ni Jehova na ‘maglikay sa dugo.’ (Gibo 15:19, 20) Nagkapirang beses na kinaipuhan ni Saul na kombensiron an mga doktor, kan mayo ako, na sia mismo an nagdedesisyon sa bagay na ini. (Helingon an kahon sa pahina 31.)\nSa katapustapusi, nakapagkongklusyon an mga doktor na si Saul sarong menor de edad pero maygurang na asin lubos nanggad na nakakasabot kan epekto kan saiyang helang. Nag-oyon sinda na igalang an samong paninindogan asin ginibo ninda an pagbolong na dai naggagamit nin dugo, minsan ngani pirme kaming iniimpluwensiahan na bagohon an samong desisyon. Ipinag-orgolyo kong marhay si Saul mantang nadadangog ko sia na ipinapaliwanag sa mga doktor an saiyang paninindogan. Malinaw nanggad na nakapatalubo sia nin dayupot na relasyon ki Jehova.\nKan tig-init, kan enot ming maaraman an helang ni Saul, ilinuwas an libro na may titulong Rumani ki Jehova sa samong pandistritong kombension sa Barcelona. An mahalagang marhay na librong iyan nagin siring sa angkla na makakapagpadanay sa samo na marigon mantang inaatubang mi an samong daing kasegurohan asin nakakahadit na ngapit. Sa mga oras na nasa ospital kami, magkaibanan ming binabasa an mga kabtang kaiyan. Pakatapos kaiyan, durante kan dakol na depisil na panahon na pagtagal mi, parate niamong ginigirumdom an mga laog kaiyan. Iyan an panahon na nagkaigwa nin espesyal na kahulogan para sa samo an teksto na Isaias 41:13, na nasambitan sa introduksion kan librong iyan. Sinasabi kaiyan: “Ako, si Jehova na saimong Dios, nagkakapot sa saimong toong kamot, an Saro na nagsasabi sa saimo, ‘Dai ka matakot. Ako mismo an matabang sa saimo.’”\nAn Pagtubod ni Saul Nakapahiro sa Boot nin Iba\nAn pagkamaygurang asin pagkapositibo ni Saul hinangaan na marhay kan mga doktor asin nars sa Vall d’Hebrón Hospital. Napamahal sia sa bilog na grupo na nag-asikaso sa saiya. Poon kaidto, binolong kan namamayong espesyalista sa dugo, na nag-aasikaso sa mga pasyenteng may kanser, an iba pang aking Saksi na may leukemia, asin sinda talagang iginalang asin tinawan nia nin dignidad. Nagigirumdoman nia an marigon na desisyon ni Saul na mangapot sa saiyang mga tinutubod, an saiyang kosog nin boot kan napapaatubang sa kagadanan, asin an saiyang maogmang saboot dapit sa buhay. Sinabihan si Saul kan grupo nin mga nars na sia an pinakamarahay na nagin pasyente ninda sa ward na iyan. Sinabi ninda na nungka siang nagreklamo asin nungkang nawara an saiyang abilidad na magpangisi—dawa kan madali na siang magadan.\nSarong sikologo an nagsabi sa sako na dakol na aki, na kaipuhan na atubangon an siring na nakakagadan na helang sa edad na ini, an may tendensiang magrebelde sa mga doktor asin magurang huli sa pagigin bakong komportable asin pagkadesganar. Narisa nia na dai ini nangyari ki Saul. Para sa saiya, makangangalas na maheling na kalmadong marhay asin positibong marhay si Saul. Nagtao ini sa samo ni Saul nin oportunidad na magpatotoo sa saiya manongod sa samong pagtubod.\nNagigirumdoman ko man kun paano indirektang nakatabang si Saul sa sarong Saksi sa samong kongregasyon. Nagkaigwa sia nin depresyon sa laog nin mga anom na taon, asin an bolong dai nakaparahay sa saiyang kamugtakan. Nagkapirang beses na magdamlag niang inasikaso si Saul sa ospital. Sinabi nia sa sako na sia naghangang marhay sa saboot ni Saul sa ibong nin leukemia. Narisa nia na sa ibong kan grabeng panluluya ni Saul, pinagmaigotan kaining parigonon an boot kan gabos na nagdadalaw sa saiya. “An halimbawa ni Saul nagtao sa sako nin kosog nin boot na labanan an sakong depresyon,” an sabi kan Saksing ini.\nTolong taon na ngonyan an nakalihis poon kan magadan si Saul. Siempre, yaon pa man giraray an kapungawan. Bako akong makosog, alagad tinatawan ako nin Dios nin “puersa na labi sa ordinaryo.” (2 Corinto 4:7) Nanodan ko na dawa an pinakadepisil asin pinakamakolog na mga eksperyensia puedeng magkaigwa nin positibong epekto. An pakanood na atubangon an kagadanan kan sakong agom, ama, asin aki nakakatabang sa sako na magin mas matinabang asin mas mapagsabot sa iba na nagsasakit. Orog sa gabos, nagin mas dayupot ako ki Jehova huli kaiyan. Maaatubang ko an ngapit na mayong takot huli ta tinatabangan pa man giraray ako kan sakong langitnon na Ama. Kapot pa man giraray nia an sakong kamot.\n^ par. 19 Si Saul may lymphoblastic leukemia, sarong delikadong klase nin kanser sa dugo na rinaraot an puting mga selula kan dugo.\n[Kahon/Ritrato sa pahina 31]\nNAPAG-ISIP-ISIP NA DAW NINDO?\nTibaad nadangog na nindo na dai nagpapaineksion nin dugo an Mga Saksi ni Jehova. Napag-isip-isip na daw nindo kun taano?\nParateng sala an pagsabot sa sono sa Kasuratan na paninindogan na ini. Kun beses, ipinapamugtak nin mga tawo na sinasayumahan kan Mga Saksi ni Jehova an gabos na pagbolong o dai nanggad sinda nagpapahalaga sa buhay. Bako ining totoo. Hinihingoa kan Mga Saksi ni Jehova na makakua sinda asin an saindang mga kapamilya kan pinakamarahay na pagbolong. Minsan siring, hinihingoa nindang makakua nin pagbolong na dai naggagamit nin dugo. Taano?\nAn saindang paninindogan basado sa sarong pundamental na ley na itinao nin Dios sa katawohan. Pakatapos sana kan Baha kan panahon ni Noe, tinogotan nin Dios si Noe asin an pamilya nia na magkakan kan laman nin mga hayop. Ipinaotob nin Dios an pangangalad na ini: Dai ninda dapat kakanon an dugo. (Genesis 9:3, 4) Naggikan ki Noe an gabos na tawo sa gabos na rasa, kaya an ley na ini aplikado sa bilog na katawohan. Iyan dai noarin man kinanselar. Pakalihis nin labing walong siglo, an ley na iyan malinaw na inotro nin Dios sa nasyon nin Israel, na ipinapaliwanag na sagrado an dugo, na iyo an nagrerepresentar sa buhay mismo. (Levitico 17:14) Pakalihis nin labing 1,500 na taon, pinagbotan kan Kristianong mga apostol an gabos na Kristiano na “padagos na lumikay . . . sa dugo.”—Gibo 15:29.\nPara sa Mga Saksi ni Jehova, malinaw nanggad na imposibleng lumikay sa dugo mantang ilinalaog iyan sa hawak paagi sa pag-ineksion kaiyan. Kun siring, iiniinsistir ninda an pagbolong na dai naggagamit nin dugo. An sono sa Kasuratan na paninindogan na iyan parateng minaresulta sa mas de kalidad pa ngani na pagbolong. Daing duda na iyan an dahelan kun taano ta dakol na bakong Saksi ni Jehova an gusto man nin pagbolong na dai naggagamit nin dugo.\n[Ritrato sa pahina 29]\nKaiba ko an sakong agom, si Felipe, asin an samong aki, si Saul\nAn sakong mga magurang, si Jose asin Soledad\nSi Saul, sarong bulan bago sia magadan


Caravan piglansar vs Cha-Cha\nIpinaheling kan mga Bikolano an saindang panindugan contra sa Charter Change kan administrasyon Duterte sa paagi kan ginibong apat na aldaw na Bicol Caravan 2018 na pigparticiparan kan rinibong miembros asin lider kan progresibo grupo hali sa anom na provincia kan Kabikolan.\nNagpoon an Caravan kan Abril 9 hali sa Ciudad nin Sorsogon na nag-agi sa Donsol, Pilar asin Castilla asin iba pang mga banwaan kan provincia nin Sorsogon asin nagkaigwa kan saindang torch parade asin solidarity night sa Albay, Camarines Sur kan Abril 11 asin hasta sa Camarines Norte kan Abril 12.\nSi haling Catanduanes asin Masbate nagtiripon na sa Albay asin digdi nag-iba sa grupo pasiring sa Sorsogon nganing magsabay na sa Caravan pasiring sa Albay, Camarines Sur asin Camarines Norte.\nSinabi ni Dan Balucio kan BAYAN- Bikol an gabos na progresibong grupo sa Bikol nagkasararo nganing ipamate ki Presidente Rodrigo Duterte asin sa congreso an saindang pusog na pagcontra sa Cha-Cha huli ta bako man ini an solusyon sa pagtios.\nAn caravan ginibo nganing ipadagos an saindang serye nin edukasyon sa cada distrito na saindang inaagihan nganing maintindihan kan publiko kun tano ta dapat ibasura an propuestong pagribay kan presenting sistema nin gobierno pasiring sa Federalismo.\nKatuyohan kan Cha-Cha na luway-luway mahalian nin saiyang propriedad o daga an mga paraoma asin nganing mapakinabangan kan mga dayuhan, sabi pa ni Balucio.\nAn mga raliyista may dara nin mga placards na nagdedenuncia kan ‘’Diktadura ng rehimeng US-Duterte, pagbasura kan TRAIN Law na mayormenteng apektado iyo an dati nang mga nagtitios na namamanuan.\nSinabi pa ni Balucio na sagcod sa ngonian mayong pinapasunod na bagong dagdag na sueldo sa mga minimum wage earners mala ngani perang taon nang nakapako sa P290 na aldia. Dagos nang tinalikodan an pangakong pagtunaw sa ENDO o kontraktwalisasyon kasunod kan pagpabor sa ENDO King na si Henry Sy na kagsadiri kan mga SM malls sa mga ciudades sa Camarines Sur, Albay asin Sorsogon digdi sana sa Bikol. (dpa)


Paratindang BBQ, binadil, gadan - BICOL STANDARD | Bicol News\nHome Bicol News Camarines Sur News Paratindang BBQ, binadil, gadan\nParatindang BBQ, binadil, gadan\nSAN FERNANDO, Camarines Sur—Mayo pa nin pusog na informasyon an mga awtoridad sa banwaan na ini para mabisto asin madakop an responsable sa pagtapos kan buhay ki Dexter Brinas y Bagamasbad, 32 anyos na ginadan kan sarong aldaw.\nSi Brinas sarong ordinaryong namamanwaan digdi, na an solamenteng hanapbuhay iyo an pagtinda nin barbecue.\nAn victima binadil nin dae namidbid na lalaki, gamit an calibre .45ng armas, poco mas o menos alas 7:30 nin banggui.\nAn sabi, an parabadil naglaog sa residencia kan victima, asin kan magkaigwa nin oportunidad, pinutokan an victima.\nAn bala hale sa calibre .45 tuminadom sa saiyang daghan, na iyong causa kan saiyang tulos na kagadanan.\nKan mangyari an incidente, pig-aragapan pa man kuta kan saiyang mga kataraid sa harong.\nAlagad, kan makaabot sa Bicol Medical Center, sinabihan na sinda na mayo nang hinangos an victima, asin pirang minutos nang binawian nin buhay.\nAn sarong basehong capsula hale sa calibre .45 an nakua sa pinagyarihan kan krimen.\nAn nagpa-ikot kan isip kan mga imbestigador iyo an nadiscubreng an alkansya kan victima an nawawara, pagkatapos na mangyari an krimen.\nAn mga imbestigador pigbibilog pa ngonian an mga evidencia na pwedeng makatao sainda nin giya, sa pagresolver kan krimen.—BICOLSTANDARD.COM BICOL NEWS\nParatindang BBQ, binadil, gadan Reviewed by Bicol Standard on Wednesday, September 24, 2014 Rating: 5